বিশ্বকাপ হলেও আয়োজক হিসেবে টুর্নামেন্ট পরিচালনার সব দায়-দায়িত্ব বিসিবির। এমনটাই জানিয়েছেন নিজামউদ্দিন সুজন। তিনি বলেন, ‘আমরা আমাদের সুবিধা মতো করে নেব। এটার স্বাভাবিক নিয়ম হচ্ছে আয়োজক দেশ তাদের সুবিধা মতো কাদের নিয়ে পরিচালনার কাজ করবে তা নির্ধারণ করে। এটা বোর্ডের বিষয়, আইসিসির নয়। অবশ্যই দেশী কেউ টুর্নামেন্ট পরিচালক হবেন। এটা আয়োজক দেশ ঠিক করে।’ জানুয়ারির প্রথম সপ্তাহেই দুয়েকটি দল চলে আসবে। কারণ টুর্নামেন্ট শুরুর আগেই সব দলের অনুশীলন ম্যাচ অনুষ্ঠিত হবে। তবে সব দলই ২০ জানুয়ারির মধ্যে আসবে বলে জানিয়েছেন সুজন। যুব বিশ্বকাপ হলেও ম্যাচ দেখার জন্য টিকেটের ব্যবস্থা রাখা হবে। তবে সেটা ন্যূনতম মূল্যেই দেখার সুযোগ পাবে দর্শকরা। এ বিষয়ে সুজন বলেন, ‘নিরাপত্তার দিক থেকে চিন্তা করেই এটা করা হচ্ছে। উন্মুক্ত করে দেয়া যাচ্ছে না। হয় তো টিকেটের দাম ২০-৩০ টাকা করা হবে। আর সেমিফাইনাল বা ফাইনালে একটু বাড়তে পারে দাম।’